ગ્રામીણ ભારતમાં પશુપાલન એ વંશ પરંપરાગત અને પ્રાચીન વ્યવસાય છે જે અર્ધકુશળ અને બિનકુશળ લોકોને રોજગારી પૂરી પાડે છે. ગુજરાતમાં 45 લાખ પરિવારો એટલે કે 41.58 ટકા પરિવારો આ વ્યવસાય સાથે સંકળાયેલા છે. આ પરિવારો પૈકી 13.60 લાખ પરિવાર બીપીએલમાં આવે છે છતાં સરકાર તેમની પાસેથી ટેક્સ ઉઘરાવે છે. ભારત અને ગુજરાત સરકાર ખેડૂતોને એમ કહે છે કે કૃષિ અને કૃષિ પેદાશો પર ઇન્કમટેક્સ લાગુ કર્યો નથી પરંતુ કૃષિ સાથે જોડાયેલા ક્ષેત્ર પશુપાલન, મત્સ્યોદ્યોગ તેમજ મરઘાં પાલનની આવક પર ઇન્કમટેક્સ લાગુ કરવામાં આવેલો છે. દેશભરમાં વિવિધ સંગઠનોએ એવી માગણી કરી હતી કે પશુપાલન એ કૃષિ સાથે જોડાયેલું સેક્ટર છે તેથી તેની આવક પર લેવામાં આવતો ઇન્કમટેક્સ દૂર થવો જોઇએ પરંતુ આજદિન સુધી કોઇપણ સરકારે આ ટેક્સનું ભારણ દૂર કર્યું નથી. ખેડૂતો તેમજ સામાન્ય લોકોને એવું છે કે સરકાર ખેડૂતો અને કૃષિ પર ઇન્કમટેક્સ લેતી નથી પરંતુ હકીકતમાં એવું નથી. ખેતીવાડીની ઉપજ પર ઇન્કમટેક્સ લાગુ કરવામાં આવ્યો નથી તેમ છતાં પશુપાલનની ઇન્કમ પર ઇન્કમટેક્સ છે. ગુજરાત સરકારના એક કૃષિ તજજ્ઞ કહે છે કે ‘પશુપાલનનો વ્યવસાય કરતાં પરિવારો પણ ખેડૂત છે. તેમની પાસે પણ જમીન છે અને ખેતી કરે છે. સાથે સાથે પશુપાલન કરે છે. સરકાર આમ જોઇએ તો કૃષિ અને પશુપાલન એક શબ્દ ગણે છે છતાં કૃષિ પર ટેક્સ નથી અને પશુપાલન પર ટેક્સ છે. ખેડૂતને કૃષિપાકમાં નુકશાન થાય ત્યારે પશુપાલન તેની આર્થિક સ્થિતિ બચાવી શકે છે આ બાબત સરકાર પણ જાણતી હોવા છતાં ઇન્કમટેક્સનું ભારણ લાગુ કરવામાં આવેલું છે. કેન્દ્ર સરકાર ખેડૂતોને સૌથી મોટો અન્યાય કરી રહી છે.’